Маці Тэрэза

**Маці Тэрэ́за** (26 жніўня 1910 году, Скоп’е — 5 верасьня 1997 году, Калькута, сапраўднае імя — *Агнэс Гонджа Баяджыў*) — каталіцкая манашка, якая вяла ў Індыі гуманітарную дзейнасьць. Зьяўляецца заснавальніцай каталіцкага ордэна *Міласэрнасьці*, ляўрэатка Нобэлеўскай Прэміі Міру. З 2003 году аднесеная да ліку блаславёных.

## Біяграфія
Маці Тэрэза нарадзілася 26 жніўня 1910 году ў македонскім горадзе Скоп’е ў сям’і альбанамоўных арамунаў. Ва ўзросьце 12 гадоў пачала рыхтавацца да манаскага жыцьця. Праз шэсьць гадоў пераехала ў Ірляндыю, дзе ўступіла ў манаскі ордэн «Ірляндзкія сёстры Ларэта», у якім атрымала імя *Марыя Тэрэза*. Хутка ордэн накіраваў яе ў Індыю. Там, з 1929 году, яна працавала ў каталіцкай дзіцячай школе ў Калькуце, якую, празь некаторы час, узначаліла.

10 верасьня 1946 году Маці Тэрэза атрымала блаславеньне ад кіраўніцтва ордэна дапамагаць бедным Калькуты, а ў наступным годзе яна атрымала дазвол ад папы Пія ХІІ на выхад з ордэна Ларэта і заснаваньне ў Калькуце *Ордэна Міласэрнасьці*, які займаўся стварэньнем школ і шпіталяў для бедных і цяжкахворых людзей незалежна ад іх нацыянальнасьці і рэлігійнай прыналежнасьці. Маці Тэрэза зьняла два пакоі, адзін выкарыстоўваўся як школа, а другі як дом для хворых і паміраючых. 19 сакавіка 1949 году да яе далучылася першая сястра, а потым наступныя. 7 кастрычніка 1949 году новы ордэн *Місіянэраў Міласэрнасьці* быў зацьверджаны архібіскупам Калькуты Фэрдынандам Пэрэра. 1 лютага 1965 году ордэн атрымаў блаславеньне з Рыму. Новы ордэн займаўся стварэньнем сіроцкіх прытулкаў, і бальніцаў ўжо ня толькі ў Індыі, але і ва ўсім сьвеце.

У 1968 годзе папа Павал VI прапанаваў Маці Тэрэзе пераехаць, разам з ордэнам у Рым. Да канца жыцьця яна дапамагала людзям, заўсёды дбаючы аб чалавечай годнасьці і павазе. Маці Тэрэза была супраць абортаў, эўтаназіі і кантрацэпцыі.

Маці Тэрэза памерла 5 верасьня 1997 году ў Калькуце. Яе пахаваньне адбывалася 13 верасьня, урад Індыі правёў яго згодна з абрадам пахаваньня вышэйшых асобаў, тэлевізійная трансьляцыя ішла на ўвесь сьвет.

## Узнагароды

Маці Тэрэза была ляўрэаткай шматлікіх міжнародных прэміяў і ўзнагародаў, а таксама вышэйшых узнагародаў Індыі, ЗША, СССР і Вялікабрытаніі. У 1979 годзе за сваю працу Маці Тэрэза атрымала *Нобэлеўскую Прэмію Міру*. У 1996 годзе стала кавалерам Ордэна Ўсьмешкі. Акрамя гэтага Маці Тэрэза атрымала Ўзнагароду Міру Яна XXIII (1971 год), *Лётаса Індыі* (1980 год), тытул доктара *honoris causa* права (1975 год) і доктара мэдыцыны (1981 год), а таксама дактарат *honoris causa* Ягелонскага Ўнівэрсытэту (1993 год). У 1973 годзе Маці Тэрэза была ўзнагароджаная толькі што заснаванай Тэмплтанаўскай прэміяй за прагрэс у рэлігіі — яна стала яе першым ляўрэатам. *Мэдаль Свабоды* Маці Тэрэза атрымала з рук амэрыканскага прэзыдэнта Рональда Рэйгана ў 1985 годзе. У 1996 годзе яна была прызнаная ганаровай грамадзянкай ЗША.

## Беатыфікацыя
Праз два гады пасьля сьмерці Маці Тэрэзы, папа Ян Павал II абвясьціў, што на яе магіле адбыўся першы цуд (выздараўленьне жанчыны хворай на рак) і быў распачаты працэс беатыфікацыі. Акрамя паведамленьня аб цудзе, зьявіліся меркаваньні што Маці Тэрэза павінная быць абвешчаная сьвятой яшчэ й за сваю дзейнасьць пры жыцьці. 19 кастрычніка 2003 году Маці Тэрэза была аднесеная да ліку блаславёных. Яшчэ ніхто за ўсю гісторыю хрысьціянства ня быў прызнаны блаславёным так хутка пасьля сьмерці.

## Вонкавыя спасылкі

Катэгорыя:Ляўрэаты Нобэлеўскай прэміі міру
Катэгорыя:Каталіцкія блаславёныя
Катэгорыя:Нарадзіліся ў Скоп’і
Катэгорыя:Памерлі ў Калкаце
Катэгорыя:Узнагароджаныя ордэнам Усьмешкі